钦定古今图书集成/方舆汇编/边裔典/第055卷 > 晋
## 钦定古今图书集成/方舆汇编/边裔典/第055卷 > 晋

### 安帝隆安 年释法显求戒律至于阗国

按《晋书》不载。按晋释法显《佛国记》：“自𠆿胡在道，一
月五日得到于阗。其国丰乐，人民殷盛，尽皆奉法，以
法乐相娱。众僧乃数万人，多大乘学，皆有众食。彼国
人民星居，家家门前皆起小塔，最小者可高二丈许。
作四方僧房，供给客僧及馀所须。国主安堵，法显等
于僧伽蓝。僧伽蓝名瞿摩帝，是大乘寺。三千僧共犍
槌”食。入食堂时，威仪齐肃，次第而坐，一切寂然，器钵
无声。净人益食，不得相唤，但以手指麾，慧景、道整、慧
达先发，向竭义国。法显等欲观行像，停三月日。其国
中十四大僧伽蓝不数，小者从四月一日城里，便扫
洒道路，庄严巷陌，其城门上张大帏幕，事事严饰，王
及夫人采女皆住其中。瞿摩帝僧是大“乘学，王所敬
重，最先行像。离城三四里，作四轮像，车高三丈馀，状
如行殿，七宝庄校，悬缯幡盖，像立车中，二菩萨侍作
诸天侍从，皆金银雕莹，悬于虚空。”像去门百步，王脱
天冠，易著新衣，徒跣持华香，翼从出城迎像，头面礼
足，散华烧香。像入城时，门楼上夫人、采女，摇散众华，
纷纷而下。如是庄严供具，车车各异。一僧伽蓝，则一
日行像，四月一日为始，至十四日，行像乃讫；行像讫，
王及夫人乃还宫耳。其城西七八里有僧伽蓝，名“王
新寺”，作来八十年，经三王方成，可高二十五丈。雕文
刻镂，金银覆上，众宝合成。塔后作佛堂，庄严妙好，梁
柱户扇窗牖，皆以金薄。别作僧房，亦严丽整饰。